Man dood in motor in Kaapstad gekry | Netwerk24
Deur Roshé Taka 26 Maart 2019 14:03
Keith Myburgh Foto: Verskaf
Keith Myburgh se lyk is omstreeks 09:00 in sy motor in Enslinstraat gekry. Hy het steekwonde aan sy nek gehad.
’n Familievriend sê Myburgh het ongeveer 2 km van die straat af gewoon, en dit is nie duidelik hoekom hy Sondag daar was nie.
Myburgh is Sondag omstreeks 00:30 laas lewend deur sy familie en vriende gesien.
Sy dood is vir hulle ’n groot skok.
“Dit is skokkend dat so iets met so ’n kalm en liefdevolle mens gebeur het. Mens sou dit nie verwag nie, want hy was ’n goeie mens. Hy het altyd mense gehelp en hul belange eerste gestel,” sê dié familievriend.
Hy is na die toneel om Myburgh se lyk te identifiseer nadat hulle van sy dood in kennis gestel is.
Die polisie was op die toneel.
Volgens die familievriend het dit nie gelyk asof daar gedwonge toegang tot die motor was nie, want hy kon geen skade sien nie.
Kapt. FC van Wyk, polisiewoordvoerder, het by navraag gesê die motief vir die moord is nog onbekend. Niemand is nog in hegtenis geneem nie.
Van Wyk vra dat enigiemand met inligting die Lansdowne-polisiekantoor by 021 700 9000 of 082 576 2804 bel.
Meer oor: Kaapse Vlakte | Doodgery